
Projekteerimistingimuste kinnitamine
(Rahu tn 4b hoone majutus- ja toitlustusteenust osutava 

ettevõtte hooneks rekonstrueerimine ilma laiendamiseta,
piirde, kõnniteede ja parkimisplatsi rajamine
ning transpordi juurdepääsutee väljaehitamine detailplaneeringu alusel)
	1. ASJAOLUD JA MENETLUSE KÄIK




10.06.2013. a taotles OÜ TONART, registrikood 10855731, mille esindajana tegutseb juhatuse liige Sergei Šumeitšuk,  Narva Linnavalitsuse Arhitektuuri- ja Linnaplaneerimise Ametilt projekteerimistingimusi Rahu tn 4b hoone majutus- ja toitlustusteenust osutava ettevõtte hooneks rekonstrueerimiseks ilma laiendamiseta, piirde, kõnniteede ja parkimisplatsi rajamiseks ning transpordi juurdepääsutee väljaehitamiseks Narva Linnavolikogu 17.06.2010. a otsusega nr 99 kehtestatud Rahu tänava detailplaneeringu alusel. 
	2. ÕIGUSLIKUD ALUSED



2.1 Ehitusseaduse §19 lõike 3 kohaselt projekteerimistingimused on kohaliku omavalitsuse kinnitatud konkreetsele ehitisele kohaldatavad arhitektuursed ja ehituslikud tingimused.
2.2 Teeseaduse §19 lõike 5 kohaselt kohalike teede projekteerimise tingimused väljastab valla- või linnavalitsus.
2.3 Narva linna ehitusmääruse §22  lõike 1 kohaselt projekteerimistingimused kinnitab korraldusega Linnavalitsus.
	3. OTSUS




Kinnitada projekteerimistingimused Rahu tn 4b hoone majutus- ja toitlustusteenust osutava ettevõtte hooneks rekonstrueerimiseks ilma laiendamiseta, piirde, kõnniteede ja parkimisplatsi rajamiseks ning transpordi juurdepääsutee väljaehitamiseks Narva Linnavolikogu 17.06.2010. a otsusega nr 99 kehtestatud Rahu tänava detailplaneeringu alusel järgnevalt:
	3.1 ÜLDANDMED



	3.1.1  Projekteeritava alaga haaratud krundid: 
Rahu tn 4b, katastritunnus 51102:004:0005, tootmismaa 50% / ärimaa 50%;

Rahu tänav L2 (osaliselt), katastritunnus 51106:001:0197, transpordimaa.

	3.1.2  Projekteerimistingimuste koostamise aluseks on projekteerimistingimuste 
          10.06.2013. a taotlus nr 5709/1-14, Ehitusseadus, Teeseadus, Tubakaseadus,
          Narva linna üldplaneering, Narva linna ehitusmäärus, Eesti Standardid, EPN, 
          Euroopa Parlamendi ja Nõukogu direktiiv 2002/91/EÜ ehitiste energiatõhususe kohta, 
Narva Linnavolikogu 17.06.2010. a otsusega nr 99 kehtestatud Rahu tänava  detailplaneering (edaspidi: detailplaneering), Eestis kehtivad normatiivid.  
      

	3.2 PROJEKTEERIMISE EESMÄRK




Projekti koostamise eesmärgiks on Rahu tn 4b hoone majutus- ja toitlustusteenust osutava ettevõtte hooneks rekonstrueerimine ilma laiendamiseta, piirde, kõnniteede ja parkimisplatsi rajamine ning transpordi juurdepääsutee väljaehitamine detailplaneeringu alusel.
	3.3 ÜLDNÕUDED HOONE, PIIRDE JA KINNISTUSISESTE TEEDE  

      EHITUSPROJEKTI OSA KOOSTAMISEKS, ARHITEKTUURSED JA 
      LINNAEHITUSLIKUD TINGIMUSED 



3.3.1 Projekt koostada ja vormistada Eesti Vabariigis kehtivate seaduste, määruste, projekteerimisnormide, standardite ja juhendite alusel, sealhulgas:
- Ehitusseadus;

- Majandus- ja kommunikatsiooniministri (edaspidi: MKM) 17.09.2010. a määrus nr 67 „Nõuded ehitusprojektile“;

- Eesti Standard EVS 811:2012 „Hoone ehitusprojekt”;

- Eesti Standardi EVS 843:2003 „Linnatänavad”;
- MKM 23.05.2012. a määrus nr 43 „Nõuded majutusettevõttele”;

- MKM 28.11.2002. a määrus nr 14 „Nõuded liikumis-, nägemis- ja kuulmispuudega inimeste liikumisvõimaluste tagamiseks üldkasutatavates ehitistes”;

- Narva linna ehitusmäärus jne.
3.3.2 Seletuskiri esitada vastavalt Eesti Standardile EVS 865-1:2013 „Ehitusprojekti kirjeldus. Osa 1: Eelprojekti seletuskiri” ja-/või Eesti Standardile EVS 865-2:2006 „Hoone ehitusprojekti kirjeldus. Osa 2: Põhiprojekti ehituskirjeldus” (märkus: vastavalt MKM 17.09.2010. a määruse nr 67 „Nõuded ehitusprojektile” §-le 16 ehitusprojektile antakse hinnang olenemata esitatud ehitusprojekti staadiumist, lähtudes eelprojekti mahust).

3.3.3 Esitada projekti nimetus: „Rahu tn 4b hoone majutus- ja toitlustusteenust osutava ettevõtte hooneks rekonstrueerimine“.

3.3.4 Enne projekteerimise algust tuleb läbi viia hoone seisundi tehniline ekspertiis. Ekspertiisi koostamise kuupäev peab olema hiljem, kui 26.06.2013. a. Otsus lisada projekti kausta. Soovitused ja järeldused võtta arvesse projekteerimisel. 

3.3.5 Enne projekteerimise algust tuleb läbi viia tehniline ekspertiis hoone tarindite ümberehitamise või demonteerimise ning kandetarindite väljaehitamise võimaluste määratlemiseks. Eksperdi arvamusest peab olema üheselt mõistetav, kas tarindite ümberehitamine või demonteerimine ning kandetarindite väljaehitamine on lubatav või mitte. Kas nõutakse avade tugevdamist või mitte? Ekspertiisi tekstiosast ja joonistest peab olema üheselt mõistetav, kus asuvad kandvad ja mittekandvad tarindid. Tehnilises ekspertiisis määrata ümberehitatavate või demonteeritavate tarindite tüübid (nt kandvad, mittekandvad, materjal, tarindi paksus) ning lubatavate avade mõõtmed. Määratleda tarindite ümberehitamise või demonteerimise ning kandetarindite väljaehitamise võimalused koos detailse ehitustehnoloogia väljatöötamisega. Anda kandevõime taastamise detaillahendus. Ekspertiisis esitada lihtsustatud joonis/skeem „Demonteerimisplaan”. Plaanil näidata eraldi tingmärkidega kandvad ja mittekandvad tarindid.

3.3.6 Nõuded tehnilisele ekspertiisile: vastavalt MKM 20.02.2012. a määrusele nr 15 „Ehitise ekspertiisi tegemise kord”.

3.3.7 Esitada projektiosa, kus on toodud projekteeritud hoone vastavus energiatõhususe miinimumnõuetele (Ehitusseadus § 3 lõige 7).

3.3.8 Esitada ehitusplatsi eelplaan (Narva linna ehitusmäärus § 23). Plaanil näidata: masinate ja seadmete paiknemiskohad, montaažikraanade asetus ja tegevustsoonid, ehitusmaterjalide ja jäätmete ladustamiskohad, ajutised piirded, transpordi liikumisskeem jne.
3.3.9 Esitada ehitusprojekti sõltumatu ekspertiis. Nõuded ehitusprojekti ekspertiisile: vastavalt MKM 20.02.2012. a määrusele nr 16 „Ehitusprojekti ekspertiisi tegemise kord”.

3.3.10 Esimese liigi ja sellise teise liigi mittetüüpse elektripaigaldise, mille peakaitsme nimivool ületab 250 amprit, projektile tuleb teha ekspertiis vastavalt ehitusseaduses ehitusprojekti ekspertiisile kehtestatud nõuetele (Elektriohutusseadus § 18).

3.3.11 Tellija soovil esitada hoone 3-D vaated.

3.3.12 Esitada tehnovõrkude koondplaan mõõtkavas 1:250 või 1:100. Tehnovõrkude koondplaanil esitada tabel „Projekteeritavate välisvõrkude eksplikatsioon” (nimetus, ehitisealune pind, pikkus, läbimõõt); selged kinnistute piirid; tehnovõrkude valdajate ja maaomanike originaalkooskõlastused (ettevõtte nimetus, kooskõlastaja nimi, kuupäev, telefon).

3.3.13 Asendiplaan esitada krundi tõese geodeetilise mõõdistuse alusel. Joonis esitada mõõtkavas 1:500. Asendiplaanil esitada tabel: „Ehitiste eksplikatsioon” (nimetus, ehitisregistri kood, olulised tehnilised andmed, märkus) ning kinnistu tehnilised näitajad. Asendiplaanil näidata projekteeritava ala piirid, hoone asukoht ja mõõtmed, kaugused lähimate piiride ja ehitisteni, juurdepääs avalikult kasutatavale teele, sisse- ja väljasõit krundilt, parkimiskohad, teed, välisvõrgud jne. Määratleda pinnakatted.

3.3.14 Värvivaated esitada mõõtkavas 1:100. Vaadetel näidata sissepääsude detaillahendused, akende väravate ja uste värvitoonid, välisviimistluse ja värvilahenduse pass, viited koos välisviimistluse passi numbritega, vaadete tähistused, reklaami asukoht jne. Välisviimistluse ja värvilahenduse passis esitada välisviimistluse materjalide nimetused ja värvikoodid, värvikataloogi nimetus jne. Metallosade värvitoonid esitada RAL kataloogi järgi.

3.3.15 Projekti koosseisus esitada lisaks uute seinte ja vahelagede spetsifikatsioonid koos nende lõigetega, avade täitmise plaanid, avatäidete spetsifikatsioon, siseruumide eksplikatsioonid, evakuatsiooniskeemid, hoone püstlõige. Korruste plaanidel näidata ka santehniliste seadmete asukohad ning mõõtketid: välis- ja siseavade laiused, seinte paksused, vahekaugused seinte vahel jne.

3.3.16 Joonistel (sh spetsifikatsioonis toodud vahelagede lõigetel) näidata projekteeritava ala piirid.

3.3.17 Insener-tehnilised osad esitada Eesti Standartidega ettenähtud mahus.

3.3.18 Projekti lisadena esitada eelneva ehitusprojekti olulised joonised, millised kajastavad projekteerimiseelseid seaduslikul alusel rajatud konstruktsioone või Riigiarhiivi Rakvere osakonnas asuvad inventeerimisjoonised (tüüpiliste korruste plaanid, hoone püstlõige), millised kajastavad projekteerimiseelseid seaduslikul alusel rajatud konstruktsioone. Riigiarhiivi Rakvere osakonna koduleht: www.ra.ee/et/lviru-avaleht/.
3.3.19 Esitada Narva Linnavalitsuse Arhitektuuri- ja Linnaplaneerimise Ametile eskiis heakskiidu saamiseks. Eskiis koostada kooskõlas Eesti Standardiga EVS 811:2012 „Hoone ehitusprojekt”. Eskiisis esitada ka käesoleva korralduse punktidega 3.3.13, 3.3.14, 3.3.18, 3.3.32, 3.3.43.2, 3.6.8, 3.6.9, 3.6.10 ettenähtud dokumentide kogum ja andmed, samuti korruste plaanid. Korruste plaanidel esitada vähemalt välis- ja siseavade, treppide, panduse, invaWC ruumi mõõtmed; panduse kalle (selle projekteerimise puhul); invaWC ruumide santehniliste seadmete asukohad ja nende paigaldamise mõõtjooned;  siseruumide eksplikatsioonid. Eskiisis esitada vähemalt 2 hoone välisviimistluse ja värvilahenduse varianti parima tulemuse saavutamiseks. 

3.3.20 Hoone ehitusprojekt kooskõlastada Ida-Eesti Päästekeskusega.

3.3.21 Projekteerida Rahu tn 4b hoone majutus- ja toitlustusteenust osutava ettevõtte hooneks rekonstrueerimine ilma laiendamiseta, piirde, kõnniteede ja parkimisplatsi rajamine ning transpordi juurdepääsutee väljaehitamine detailplaneeringu alusel.
3.3.22 Hoone arhitektuurne lahendus peab olema esinduslik, kaasaegne, piirkonna arhitektuurset kvaliteeti parandav. Fassaadilahendused peavad olema esteetiliselt vaadeldavad kõikidel vaadetel. 
3.3.23 Katuse kuju, kalle, tüüp: olemasolevad. 

3.3.24 Lubatud välisviimistlus: kasutada piirkonda sobivaid lahendusi (näiteks dekoratiivkrohv, dekoratiivkivi, dekoratiivsed fassaadiplaadid (nt klinkerplaadid, kivipuruplaadid, värvitud/terrasiit tsementkiudplaadid). Mitte kasutada asbesti sisaldavaid materjale, plastmaterjale ning profiilplekki.
3.3.25 Hoone fassaadide värvilahendus: kasutada piirkonda sobivaid lahendusi. 

3.3.26 Hoone tarindite soojustamine: vastavalt soojustehnilistele arvutustele. Korruste plaanidel ja hoone püstlõikel näidata projekteeritava soojaisolatsioonimaterjali kiht. Esitada soojustusmaterjalide klassifikatsiooni tüübid vastavalt toodete kaartidele.
3.3.27 Tagada puuetega inimeste liikumisvõimalused vastavalt MKM 28.11.2002. a määrusele nr 14 „Nõuded liikumis-, nägemis- ja kuulmispuudega inimeste liikumisvõimaluste tagamiseks üldkasutatavates ehitistes”. Seletuskirja punktis „Invanõuded” esitada detailne informatsioon invanõuete kohta (invatualettruumi sisustuse ja selle paigaldamiskõrgused põrandast ja nõutavad vabaruumide mõõtmed, panduse laius, kalle ja pealispinna materjal, käsipuude kõrgused ja profiilid, lävepakkude kõrgused, uste laiused, tulekoja sügavus, laskumise alad kõnniteelt jne).
3.3.28 Majutusettevõtte ruumid: lähtuda MKM 23.05.2012. a määrusest nr 43 „Nõuded majutusettevõttele”. Määratleda majutusettevõtte liik, lähtudes käesolevas määruses majutusettevõttele kehtestatud nõuetest.

3.3.29 Vajadusel näha ette suitsetamisruum (Tubakaseadus § 31).

3.3.30 Hoone tarindite ümberehitamiseks (sh avade ehitamiseks), tarindite demonteerimiseks ning kandetarindite väljaehitamiseks loa väljastamisest teeb Narva Linnavalitsus otsuse tehnilise ekspertiisi tulemuste alusel: vt. punkt 3.3.5.

3.3.31 Kõrgendatud niiskusega ruumide projekteerimise puhul tagada pikaajaline kaitse niiskuse eest. Esitada vahelagede ja seinte lõiked. Esitada kaitsemeetmed kondensaatvee ja hallituste vastu. Näha ette sundventilatsioon. 

3.3.32 Parkimiskohtade arv peab vastama Eesti Standardiga EVS 843:2003 „Linnatänavad” ettenähtud normatiividele, lähtudes hoonest tervikuna. Eskiisi seletuskirjas ja edaspidise projekteerimise etapiga koostatavas seletuskirjas esitada hoone kasuliku pinna spetsifikatsioon (kasutamise otstarbed, koodid ning kasulikud pinnad) ning parkimiskohtade arvutus, lähtudes Eesti Standardi EVS 843:2003 „Linnatänavad” punktist 10.2.2. Arvutuses esitada ehitise liigid, suletud brutopinnad, ehitise asukoht, parkimisnormatiivid (vt standardi tabel 10.1). Ehitise asukohaks võtta “Vahevöönd”.
3.3.33 Parkimiskohtade mõõtmed ja läbisõiduteede laiused sõltuvalt parkimisnurgast: vastavalt Eesti Standardi EVS 843:2003 „Linnatänavad” punkti 10.2.4 nõuetele ja tabelile 10.5. 90° all parkla projekteerimise puhul parkimisrea äärmiste parkimiskohtade laiuseks võtta vähemalt 2,75 m (v.a invaparkimiskohad).

3.3.34 Varustada parkimisplatsid liiva-õlipüüduritega.

3.3.35 Lubatud teekatted: teekattekivid, asfalt, muruga kombineeritav kivisillutis (murukivid). 

3.3.36 Kinnistusiseste teede projekteerimiseks esitada konstruktiivsed ristprofiilid, vertikaalplaneerimise joonis ja põhilised pinnakatete tööde mahud. Liikluskorraldusvahendite paigaldamiseks esitada projekteerimises pädeva vastutava spetsialisti poolt koostatud liikluskorralduse skeem ja liikluskorraldusvahendite spetsifikatsioon.

3.3.37 Kõnnitee lahendus esitada sobiv lapsevankritega jalakäijatele ning ratastooli kasutajatele. Näha ette kõnniteelt laskumise alad. Näidata madalamate äärekivide asukohad. Esitada madalamate äärekivide kõrgus.
3.3.38 Näha ette tänavavalgustus. Võimalusel näha ette maakaabliga tänavavalgustus. Valgustus projekteerida metallpostidel. Esitada välisvalgusti näidis projekti lisana.

3.3.39 Näha ette väikevormid. Istepingi ja prügikasti tüüpide joonised esitada projekti lisadena.
3.3.40 Puude likvideerimise puhul määrata likvideeritavate puittaimede liikide loetelu.

3.3.41 Näha ette kõrg- ja madalhaljastusega alad. Esitada puittaimede istutuse plaan. Esitada projekteeritud taimmaterjali loetelu.
3.3.42 Rahu tänava poolne piire ei ole lubatud. Ülejäänud kruntidevaheliste piirete rajamise puhul lähtuda Asjaõigusseaduse §-st 151. Projekteerijal või OÜ-l TONART kooskõlastada kruntidevahelised piirded naaberkruntide omanikega.

3.3.43 Kruntidevaheliste piirete (v.a Rahu tänava L2 kinnistu) rajamine:

3.3.43.1 Lubatud piirde kõrgus: kuni 2,0 m. 
3.3.43.2 Lubatud piirde tüüp: tsingitud või plastikuga kaetud keevispaneelaed või võrkpiire, metallvarbaed, keevitatud dekoratiivpiire või sepispiire. Piirded lahendada sobilikuna piirkonna miljöösse ning hoonega kooskõlas olevaks. Piirded peavad olema ažuursed. Mitte kasutada augustatud/siledast teraslehest piiret ning profiilplekki. Eskiisis esitada vähemalt 2 piirde eskiislahendust parima tulemuse saavutamiseks.
3.3.43.3 Piirdeaia projekteerimiseks esitada värvivaated ja tehnilised näitajad (ehitisealune pind, kõrgus, pikkus). Vaatele tuleb märkida piirde värvitoon ja värvikood. Metallosade värvikoodid esitada RAL kataloogi järgi. Postide betoonaluse projekteerimise puhul esitada vundamendiosa lõige. Märkida ära EPN-s kehtestatud betooni tugevusklass. Piirde plaanil näidata piirdeaia ja selle postide asukohad, postide vahelised mõõtmed.

3.3.44 Jäätmete kogumine kruntidel: vastavalt jäätmeseaduses toodud nõuetele ning Narva jäätmehoolduseeskirjale. Vajadusel näha ette kõvakattega prügikonteineri plats. Esitada konstruktiivne lõige ja kasutatavate materjalide spetsifikatsioon. Prügimaja projekteerimise puhul esitada ehitise tehnilised näitajad, värvitoon ning näidis (nt pildid või vaated).
3.3.45 Transpordi juurdepääs krundile: vastavalt Narva Linnavolikogu 17.06.2010. a otsusega nr 99 kehtestatud Rahu tänava detailplaneeringule (vt punkt 3.5).

3.3.46 Muud nõuded: vastavalt Narva linna üldplaneeringu nõuetele, ekspertiisiotsustele, projekti tellija lähteülesandele ning Eesti Vabariigis kehtivate määruste, standardite ja projekteerimisnormidega ettenähtud nõuetele. 

3.4
ÜLDNÕUDED VÄLISVÕRKUDE EHITUSPROJEKTI OSA KOOSTAMISEKS

3.4.1
Välisvõrkude ehitusprojektid peavad vastama Eesti Standardile EVS 907:2010 „Rajatise ehitusprojekt” ning MKM 17.09.2010. a määrusele nr 67 „Nõuded ehitusprojektile”.

3.4.2
Taotleda eelnevalt tehnilised tingimused tehnovõrkude valdajatelt. Projekti lisadena esitada tehnovõrkude valdajate poolt väljastatud kehtivad tehnilised tingimused.

3.4.3
Välisvõrkude asendiplaanilised tingmärgid: vastavalt Eesti Standardi EVS 907:2010 „Rajatise ehitusprojekt” lisale C. Kasutada tingmärke koos tähtedega (näiteks ―xw1―).

3.4.4
Välisvõrkude projektid kooskõlastada vastavate võrguvaldajate ja maaomanikega.
3.4.5  Välisvõrkude ehitusprojektide koosseisus esitada tehnovõrkude koondplaani koopia koos kooskõlastustega (vt punkt 3.3.12).
3.4.6
Linnamaad, riigimaad ja eramaad  (v.a OÜ TONART maad) läbivate välisvõrkude paigaldamise puhul näha ette ehitustööde käigus rikutud katete taastamine. Esitada plaan „Välisvõrkude paigaldamistööde käigus rikutud linnatänavate katete taastamine”.  Plaanil näidata rikutud katete taastamise vööndid, eristades neid viirutusega. Esitada taastatavate katete ristlõiked.

3.4.7
Avalikult kasutatavat teed läbivate välisvõrkude paigaldamise puhul esitada projekteerimises pädeva vastutava spetsialisti poolt koostatud ehituseaegne liikluskorralduse skeem.
3.4.8 Riigimaale rajatiste projekteerimise puhul taotleda Ida-Viru Maavalitsuselt riigimaa osas isikliku kasutusõiguse seadmist.
3.4.9 Trafoalajaama projekteerimise puhul esitada ehitise arhitektuursed joonised (plaan, katuse plaan, püstlõige, värvivaated koos välisviimistluse passiga). Kui trafoalajaam projekteeritakse OÜ VKG Elektrivõrgud poolt, siis esitada vastav informatsioon E osa seletuskirjas.
3.4.10  Muud nõuded: vastavalt tehnovõrkude valdajate poolt väljastatud tehnilistele tingimustele, Eesti Vabariigis kehtivate määrustes ja standardites kehtestatud nõuetele.
3.5
ÜLDNÕUDED TEEOSA KOOSTAMISEKS, ARHITEKTUURSED JA LINNAEHITUSLIKUD TINGIMUSED JUURDEPÄÄSUTEE VÄLJAEHITAMISEKS AVALIKULT KASUTATAVA TEE OSALISE REKONSTRUEERIMISE ARVEL
3.5.1
Rahu tn 4b kinnistule juurdepääsutee väljaehitamiseks Rahu tänava L2 kinnistu osalise rekonstrueerimise arvel esitada tee-ehitusprojekt (Teeseadus § 19). Tee-ehitusprojekt peab olema koostatud projekteerimises pädeva vastutava spetsialisti poolt (Teeseadus § 251). Projekti koosseisus esitada tiitelleht, seletuskiri, vertikaalplaneerimine, konstruktiivsed ristprofiilid, liikluskorralduse joonis, liikluskorraldusvahendite spetsifikatsioon, põhilised pinnakatete tööde mahud, ehituseaegne liikluskorralduse skeem jne.
3.5.2  Asendiplaanil näidata eraldi joonega väljaspool krunti asuv ala, mis projekteeritakse kokkuleppe alusel Narva Linnavalitsusega. Esitada lisatingmärk, näiteks kriipskakspunktjoon, koos selgitusega: „Väljaspool krunti asuv ala, mis projekteeritakse kokkuleppe alusel Narva Linnavalitsusega”.
3.5.3
Lubatud sõidu- ja kõnniteede katted: asfalt, teekattekivid.
3.5.4
Projekteerimise lähtetase: hea (H).

3.5.5
Vertikaallahendus: tagada vete äravool teekattelt. 

3.5.6
Geomeetriline lahendus: tagada liiklusohutus. Tagada autode liikumisvõimalused. Sõidutee laiuse piisavust kontrollida arvutusliku auto pöördekoridori šablooniga.
3.5.7 Projekteerida teekattemärgiste ja vajalike liikluskorraldusvahendite paigaldamine.

3.5.8 Tee-ehitusprojekt koostada ja vormistada Eesti Vabariigis kehtivate seaduste, määruste, projekteerimisnormide, standardite ja juhendite alusel, sealhulgas:

- Teede- ja sideministri 28.09.1999. a määrus nr 54 „Teeprojekti suhtes esitatavad nõuded”;

- Teede- ja sideministri 15.12.1999. a määrus nr 71 „Teetähistussüsteem ja selle rakendamise kord”;

- Eesti Standard EVS 843:2003 “Linnatänavad”;

- Eesti Asfaldiliidu Asfaldinormid jne.
3.5.9
Seletuskirjas esitada lisaks järgmised analüüsid ning lahendused: olemasoleva olukorra hinnang, ettevalmistustööd, takistavate rajatiste ümberehitamise vajadus, katend (valitud katendi konstruktsiooni kirjeldus, katendi arvutuslik kasutusaeg jne), piki- ja põikkalded, vetejuhtimine, liikluskorraldus (liiklusmärgid, teemärgistus), keskkonnakaitse, tee kasutamis- ja hooldamisjuhend.

3.5.10
Esitada garantiikiri või kokkulepe Narva Linnavalitsusega avalikult kasutatava tee osalise rekonstrueerimise projekteerimise, finantseerimise, ehitamise kohta.
3.5.11  Näha ette ehitustööde käigus rikutud katete taastamine. Plaanil näidata rikutud katete taastamise vööndid, eristades neid viirutusega.
3.5.12  Muud nõuded: vastavalt Teeseaduses, Eesti Vabariigis kehtivate määrustes ja standardites kehtestatud nõuetele.
	3.6 ÜLDNÕUDED KÕIKIDE EHITUSPROJEKTI OSADE KOOSTAMISEKS



3.6.1    Projekt peab olema koostatud või kontrollitud Ehitusseaduse §-s 47 nimetatud projekteerimises pädeva vastutava spetsialisti poolt. 

3.6.2 Projekt peab olema heaks kiidetud kõigil ehitusseadusega ettenähtud juhtudel.
3.6.3 Projekti koosseisus esitada spetsialistide originaalallkirjad ja ametiasutuse originaalkooskõlastused.
3.6.4 Situatsiooniskeem: kasutada Narva linna kaarti Narva Linnavalitsuse Arhitektuuri-ja Linnaplaneerimise Ameti kodulehelt www.narvaplan.ee või ortofotot Maa-ameti kardiserverist.
3.6.5 Kooskõlastuste koondtabel esitada projekti lisana.

3.6.6 Kehtestatud detailplaneeringu põhijoonise fragmendi koopia ning Narva Linnavalitsuse korraldus projekteerimistingimuste kinnitamise kohta esitada ehitusprojekti lisadena.
3.6.7 Ehitusprojekti lisana esitada projekti tellija lähteülesanne. Projekti tellija lähteülesandes märkida ka tellija valitud projekti staadium.

3.6.8 Kõikide projekteeritavate ehitiste tehnilised näitajad esitada vastavalt MKM 24.12.2002. a määrusele nr 69 „Ehitise tehniliste andmete loetelu“. Punktides „Muud oluliselt ehitist iseloomustavad andmed” esitada iga ehitise kasutamise otstarve ja kood. Esitada hoone kasuliku pinna spetsifikatsioon (kasutamise otstarbed, koodid ning kasulikud pinnad).

3.6.9 Ehitiste kasutamise otstarbed ja koodid esitada vastavalt MKM 04.12.2012. a määrusele nr 78 „Ehitise kasutamise otstarvete loetelu”.
3.6.10 Asendiplaanide ja tehnovõrkude koondplaani koostamise aluskaardiks võtta aktualiseeritud (olemasolevat situatsiooni tõeselt kajastav, sh tehnovõrgud) digitaalselt mõõdistatud geodeetiline alusplaan täpsusastmega M 1:500, kus on esitatud andmed koostaja kohta (ettevõtja nimi, litsentsi nr, töö nr, mõõdistamise aeg). Geodeetiline alusplaan peab olema registreeritud Narva Linnavalitsuse Arhitektuuri- ja Linnaplaneerimise Ametis. Narva Linnavalitsuse Arhitektuuri- ja Linnaplaneerimise Ameti geodeesia ja kaartide laadimise spetsialisti poolt kooskõlastatud geodeetiline krundi alusplaan paberkandjal esitada ehitusprojekti lisana. 

3.6.11 Võtta nõusolek ehitustööde läbiviimiseks projekteeritaval alal olemasolevate ja projekteeritud tehnovõrkude kaitsevööndite valdajatelt ja maaomanikelt.
3.6.12 Projektid kooskõlastada Rahu tn 4b kinnistu omaniku ning Narva Linnavalitsuse Arhitektuuri- ja Linnaplaneerimise Ametiga.

3.6.13 Esitada Narva Linnavalitsuse Arhitektuuri- ja Linnaplaneerimise Ametile kooskõlastamiseks ehitusprojekt (selle osad) paberkandjal vähemalt kahes identselt komplekteeritud eksemplaris köidetuna formaadis A4. Üks projekti eksemplar jääb Narva Linnavalitsuse Arhitektuuri- ja Linnaplaneerimise Ametile arhiveerimiseks.
	4.  RAKENDUSSÄTTED




4.1    Käesolevad projekteerimistingimused on kehtivad kuni 25.06.2015. a.
4.2    Käesolev korraldus jõustub alates teatavakstegemisest.
4.3    Käesoleva korralduse peale võib esitada Narva Linnavalitsusele vaide haldusmenetluse seaduses sätestatud korras 30 päeva jooksul arvates korraldusest teadasaamise päevast või esitada kaebuse Tartu Halduskohtu Jõhvi kohtumajale halduskohtumenetluse seadustikus sätestatud korras 30 päeva jooksul arvates korralduse teatavakstegemisest.

	[image: image1.png]



Tarmo Tammiste

Linnapea

